আমরা যখন চম্বলে গিয়েছিলাম, তখন তুমুল তৎপরতা ছিল মালখান সিং, ফুলন দেবী, বাবা মুস্তাকিন, বাবু গুর্জরদের। পুলিশ, তিন রাজ্যের পুলিশএঁদের মাথার দাম ঘোষণা করেছিল। চম্বলে আমরা খবর পেয়েছিলাম মালখান সিংয়ের দুশমন কৈলাশ নারায়ণ খুন হয়ে গেছেন। মালখান সিং এখন আত্মসমর্পণের কথা ভাবছেন। কিন্তু ফুলনদেবী আত্মসমর্পণ করতে ইচ্ছুক নন। আমরা এদের সঙ্গে দেখা করার বাসনা সর্বত্র প্রকাশ করতে লাগলাম। এক দিন সাত সকালে দু’জন গ্রামবাসী এসে আমাদের পিনহাটে চলে যেতে বললেন। নেতাজির সাক্ষাৎ পাওয়ার সম্ভাবনার কথা জানালেন তাঁরা। নেতাজি অর্থাৎ মালখান সিং। নির্দিষ্ট সময়ে চম্বল নদীর তীরে পিনহাটে পৌঁছে দেখি জনা চারেক গ্রামীণ যুবক। আমাদের দেখে এগিয়ে এসে স্বাগত জানালেন। কিছুক্ষণ পর কাঁধ পর্যন্ত নেমে আসা চুল, মস্ত গোঁফ একটি লোক লাড্ডুর ঠোঙা হাতে এসে আমাদের লাড্ডু বিলি করলেন। ইনিই নেতাজি? লোকটি জিভ কেটে বললেন, আরে নেহি নেহি…। ছবি লোকা নিষেধ ছিল। মালখানজি দেখতে কেমন? সৌগত শুধোতেই লোকটি বললেন, হমারি তরাহ উঁচা, বাল ভি আমরি তরাহ, মৌচ ভি…। নমস্তে জানিয়ে তাঁরা চলে গেলেন। জায়গাটি নির্জন আমরা কাউকে কিছু শুধোতে পারলাম না।